Biantaka na chungu kilichokufa
Language: Swahili | Genre: Creative_writing

﻿Biantaka na  chungu kilichokufa  

Hapo zamani za kale, kulikuwa na  mwanamume aliyeitwa Biantaka.  Alikuwa na ng'ombe.  Kila siku Biantaka alimlisha ng'ombe  wake na kumpa maji. Alikuwa na  chungu kidogo alichotumia kuchota  maji.  
Siku moja, Biantaka alimwendea jirani  yake kumuomba chungu kikubwa ili  akitumie kuchota maji.  Jirani yake alikubali kumwazima  Biantaka chungu kikubwa. Alisema,  "Tatizo la jirani yangu ni tatizo langu."  
Siku chache baadaye, Biantaka  alienda kwa mfinyanzi akanunua  chungu kidogo.  Alipofika nyumbani, alikiweka ndani ya  kile chungu kikubwa alichomuomba  jirani yake. 
Alijitwika chungu kikubwa kilichokuwa  na kile kidogo ndani yake.  Akaenda moja kwa moja hadi kwa  jirani yake aliyemwazima.  
Biantaka alimwambia,  "Nimekurejeshea chungu chako  ambacho kimezaa kingine."  Jirani alishangaa kwamba chungu  chake kilikuwa kimezaa chungu  kingine. Alimpongeza Biantaka  akisema, "Umebarikiwa sana."  
Baada ya muda, Biantaka alirudi kwa  jirani yake kumuomba chungu tena.  Mara hii, kakuwa na nia nzuri.  
Mwenye chungu alimsubiri Biantaka  arejeshe chungu chake bila mafanikio.  Mwishowe, alikwenda nyumbani kwa  Biantaka akasema, "Nimekuja  kukichukuwa chungu changu."  
Biantaka alimwambia jirani yake,  "Rafiki yangu, chungu chetu kilifariki.  Nilikusudia kuja kukuletea ujumbe huo  mbaya."  
Kwa mshangao, Jirani aliruka juu. Uso  wake ulianza kufura kwa hasira.  Alipiga kelele akimkemea Biantaka,  "Sijawahi kusikia kuwa chungu  kinafariki!"  
Biantaka alimjibu, "Rafiki yangu,  lazima uyakubali mambo haya. Kila  kitu kinachozaa lazima pia kifariki.  Mimi pia nilihuzunika sana kufuatia  kifo cha chungu chako kikubwa."  
Jirani alifoka kwa hasira akaenda  kortini kumshtaki Biantaka.  Hakimu alisikiliza maelezo ya pande  zote mbili. Aliamua kuwa jirani  mwenye chungu ndiye aliyekuwa na  makosa.  
Hakimu alimwuliza, "Biantaka  alipokwambia kuwa chungu chako  kilizaa, ulikubali. Kwa hivyo unapaswa  kukubali anaposema kwamba kila  kiumbe hai kinachozaa lazima kifariki  kwa kuwa anasema ukweli."  Hivyo ndivyo hakimu alivyoamua kesi  hiyo.  
Jirani alitembea polepole kama  konokono akarudi nyumbani. Alikuwa  amekipoteza chungu chake kikubwa.  Naye Biantaka alikuwa amekipata  chungu kikubwa kwa kutumia ujanja  wake.  


Source www.africanstorybook.org